Sklep Sveta

z dne 8. junija 1998

o ratifikaciji, s strani Evropske skupnosti, Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib

(98/414/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 skupaj s prvim odstavkom člena 228(3),

ob upoštevanju predloga Komisije [1],

ob upoštevanju mnenja Evropskega parlamenta [2],

ker je v zvezi s pomorskim ribolovom Skupnost pristojna za sprejemanje ukrepov za ohranjanje in upravljanje ribolovnih virov ter za prevzemanje zunanjih obveznosti z drugimi državami in mednarodnimi organizacijami;

ker je Skupnost podpisala Konvencijo Združenih narodov o pomorskem pravu, ki obalne države in države, ki lovijo na odprtem morju, obvezuje, da sodelujejo pri ohranjanju in upravljanju čezconskih staležev in izrazito selivskih staležev rib;

ker je Skupnost sodelovala pri mednarodnih pogajanjih v okviru Konference Združenih narodov o čezconskih staležih in izrazito selivskih staležih rib, ki so se zaključila s sprejetjem Sporazuma, in ker je Skupnost ta sporazum podpisala 27. junija 1996;

ker je cilj Sporazuma zagotoviti dolgoročno ohranjanje in trajnostno rabo čezconskih staležev in izrazito selivskih staležev rib tako, da med drugim okrepi mednarodne ribiške organizacije in mednarodno sodelovanje v zvezi s temi staleži;

ker ribiči Skupnosti lovijo te staleže in ker je v interesu Skupnosti, da ima učinkovito vlogo v regionalnih ribiških organizacijah, ki bodo odgovorne za izvajanje Sporazuma;

ker je v skladu s členi 1(2), 38 in 47 Sporazuma le-ta na voljo za ratifikacijo s strani Evropske Skupnosti v skladu s Prilogo IX h Konvenciji o pomorskem pravu;

ker so Skupnost in njene države članice pristojne na področjih, ki jih zajema Sporazum; ker morajo zato Skupnost in njene države članice hkrati postati pogodbenice, da bi skupaj izpolnjevale obveznosti, določene v Sporazumu, in izvajale pravice, ki jih podeljuje v primerih deljene pristojnosti, da bi zagotovile enotno uporabo Sporazuma v okviru skupne ribiške politike,

SKLENIL:

Člen 1

Sporazum o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev (ribe, ki se nahajajo tako znotraj kot zunaj izključnih ekonomskih con) in izrazito selivskih staležev rib se ratificira v imenu Evropske skupnosti.

Besedilo Sporazuma je priloženo k temu sklepu kot Priloga A.

Člen 2

1. Predsednik Sveta v imenu Evropske skupnosti predloži generalnemu sekretarju Združenih narodov listino o ratifikaciji in izjavo o pristojnosti, ki sta določeni v Prilogi B k temu sklepu, skupaj z razlagalnimi izjavami, določenimi v Prilogi C k temu sklepu, v skladu s členi 38, 47 in 49 Sporazuma.

2. Listina o ratifikaciji se predloži skupaj z listinami o ratifikaciji vseh držav članic. Države članice istočasno potrdijo izjave Skupnosti o ratifikaciji Sporazuma.

Člen 3

Kadar Skupnost začne postopek za reševanje sporov, kot to določa Sporazum, jo zastopa Komisija. Komisija se mora pred ukrepanjem posvetovati z državami članicami in upoštevati zavezujoče postopkovne roke.

V Luxembourgu, 8. junija 1998

Za Svet

Predsednik

J. Cunningham

[1] UL C 367, 5.12.1996, str. 24.

[2] UL C 167, 2.6.1997, str. 126.

--------------------------------------------------